11. Minuskul Manuskripte. | Bybelverskille
← 10. Duplisering van Manuskripte.
12. Kopieer Metodes. →
Aan die begin van die negende eeu is 'n lopende skrif, vergelykbaar met ons klein letters ontwikkel. Dit word minuskules genoem. Weereens moet ons daarop let dat geen kombinasie van hoofletters en kleinletters ooit in die Griekse manuskripte gebruik is nie. 'n Manuskrip is volledig met unsiale letters geskryf, of volledig met minuskules. Daar was geen aanduiding van hoofletters vir eie name of 'n hoofletter om na God as "Hy" of "Hom" te verwys nie. Feitlik al die manuskripte wat sedert daardie tyd gemaak is, is in minuskules geskryf.
Vanweë hul laat ontstaanstyd, bevat feitlik die hele korpus van minuskels die meeste van die veranderinge, byvoegings of weglatings wat deur die eeue se oorskryf ontstaan het. Daarom word oor die algemeen minder waarde aan hul variasies geheg, veral wanneer dit ooglopend verklaar kan word. Soms is daar ook duidelike aanduidings dat hierdie geskrifte van dieselfde bronteks afgeskryf is. Dan het so 'n groep manuskripte nie elkeen afsonderlike waarde nie, maar as groep of familie 'n gesamentlike waarde. Mens kan verstaan dat tien afskrifte van dieselfde bron-dokument eintlik net daardie betrokke dokument weergee. Daarom het hulle nie meer waarde as bv. drie afsonderlike afskrifte wat van drie verskillende bron-dokumente gemaak is nie.
Gedurende die laat middeleeue is papier wat van katoen, vlas of hemp gemaak is, vanaf Sjina bekendgestel as algemene skryfmateriaal. Dit is ook vir die maak van kopieë van die Bybel gebruik.
'n Verdere bron van Griekse manuskripte word voorleesbundels (Lectionaries) genoem. Die Kerk het 'n leesprogram geïmplementeer wat aandui watter skrifgedeeltes gedurende die jaar in die eredienste voorgelees moes word. Omdat manuskripte so duur was, en elke gemeente nie altyd oor 'n volledige bundel NT dokumente beskik het nie, is 'n bundel saamgestel met dié gedeeltes wat daardie jaar gelees moes word. Dikwels verteenwoordig hierdie voorleesbundels 'n teks baie ouer as die tyd wanneer hulle gekopieer is.
Hiermee 'n tabel met die verspreiding van Griekse manuskripte deur die eeue:
Verspreiding van Griekse manuskripte deur die eeue
Nuwe Testament manuskripte
Geen ander geskrif ter wêreld het so 'n uitgebreide bron van antieke afskrifte tot hul beskikking om deur objektiewe navorsing die oorspronklike outografie te kan herkonstrueer nie.
Met die moderne tegnologie tot ons beskikking kan ons elke manuskrip bestudeer en van elke variasie kennis neem. Die Griekse teks wat deur die Verenigde Bybelgenootskappe uitgegee word, plaas elke variasie onder aan die bladsy. Nou kan vertalers dit bestudeer en oorweeg voordat hulle 'n keuse maak. Ons is daarom nie meer uitgelewer aan die subjektiewe keuse van een of ander middeleeuse monnik nie. Ons sal later die werklike feite van belangrike verskille objektief beskikbaar stel. Ons wil tog die woorde wat God vir ons laat neerskryf het, lees, en nie iemand se variasie daarop nie!
Ek vertrou dat elke leser van hierdie blog waarde sal hê aan die geleentheid om self te weet, en nie uitgelewer te wees aan my eie, of enigiemand anders se subjektiewe keuse nie!
Ek nooi my lesers om enige Skrifgedeeltes wat hul bekommer, deur te gee. Ek belowe om aan julle AL die feite beskikbaar te stel.
Mag jy geseënd wees!
Oorsake vir Verskille
Oplos van Historiese en Geografiese Vrae
This entry was posted in Minuskule, Oorspronklike Outografie, Punktuasie, Voorleesbundels. Bookmark the permalink.